ציפי שביט

ביוגרפיה

שביט נולדה בקיבוץ נווה ים וגדלה ברמת גן. את לימודי התיכון עשתה בתיכון בליך. שירתה בצה"ל בצוות הווי פיקוד דרום.

תחילת הדרך

זמן לא רב לאחר שחרורה מצה"ל, לאחר שהשתתפה בסרט "השכונה שלנו", שיבץ אותה האמרגן אברהם דשא (פשנל) בהצגת הבידור "דבר מצחיק קרה לי בדרך לסואץ" (1968) שכתב שאול ביבר, אך ההצגה ירדה תוך זמן קצר מהבמות עקב מחאתה של משפחה שכולה.
ב-1970 השתתפה במופע הבידור הגדול "ג'אמבו", ושרה בו את שירה הידוע "כולם הלכו לג'מבו".
ב-1972 השתתפה בהצגה "שוקולד מנטה מסטיק - קונגרס הצחוק הציוני" לצד ירדנה ארזי, רותי הולצמן ועוד ובסרט "נחצ'ה והגנרל".

ככוכבת ילדים

החל מאמצע שנות ה-70, שנות ה-80 ובמהלך שנות ה-90 שביט נחשבה לכוכבת ילדים גדולה בישראל. היא השתתפה במופעי ילדים רבים בכל רחבי הארץ, הוציאה תקליטי ילדים וכיכבה בתוכניות טלוויזיה המיועדות אליהם. בין המופעים לילדים בכיכובה היו: "ציפי ציפי בנג בנג", "טמבולינה" (המורכב משירי השחקן דני קיי), "קרנבל ביער", "ציפי קונץ", "פסטיבל ציפי שביט". שביט הוציאה מספר תקליטים לילדים שזכו להצלחה גדולה, השתתפה שמונה פעמים בפסטיבל שירי הילדים הן כמנחה והן כזמרת, וכן השתתפה בארבעה מופעי הפסטיגל. בין שיריה שהפכו ללהיטי ילדים היו: "ברבאבא", "מר אפצ'י", "אבגדה" (איזו מן מילה), "אני ג'ינג'י" ו"הייתי הילד הכי קטן בכיתה".
שביט שיחקה בתוכניות טלוויזיה רבות המיועדות לילדים, בעיקר בערוץ הראשון. באמצע שנות השבעים כיכבה בתוכנית הילדים "ציפיטפוט" בטלוויזיה החינוכית.
בשנת 1986 השתתפה בתוכנית הילדים המצליחה "הופה היי".
בשנת 1987 יצאו לאור הספר וקלטת השמע "ציפה היי" ובהם שירים, סיפורים ובדיחות מפי שביט. הופיעה בתפקידי אורח בתוכניות "פרפר נחמד", "הצצקנים" ו"מסיבת גן".
ב-1990 כיכבה בסדרת הטלוויזיה "ציפי בלי הפסקה".
ב-1994 הופיעה בתוכנית הטלוויזיה "הכל נשבר במשפחה" יחד עם דב רייזר.
בשנים 1992 ו-1993 הקליטה עם נתן דטנר שלוש קלטות וידאו לילדים על פי הספר "100 שירים ראשונים".
ב-1998 העלתה עם חני נחמיאס את המופע המשותף "מותק, הילדות התחברו" שבעקבותיו שתיהן גם שיחקו בתוכנית הטלוויזיה "מותק הילדות בשבת".
בחנוכה 2008 השתתפה ב"מותק של פסטיבל".
בחנוכה 2013 חזרה לשתף פעולה עם חני נחמיאס והציגה פעם נוספת את הצגת הילדים "מותק, הילדות התחברו".
בפסח 2013 לקחה חלק במופע "האוצר הנעלם" שהתרחש במיני ישראל לצד דון לני גבאי, חני נחמיאס, עודד פז ועוד.
ב-2014 שיחקה בסדרה "מיכל הקטנה והטונטונים" ששודרה בערוץ ניק ג'וניור שם שיחקה בתפקיד סבתא ציפי, לצד מיכל הקטנה, ודקלה הדר.
בחנוכה 2017 השתתפה בשנית ב"מותק של פסטיבל".

כבדרנית למבוגרים

שביט שיחקה בסרטי הקולנוע "השכונה שלנו" (1968), "תעלת בלאומילך" (1969), "לופו" (1970), "התרוממות" (1970), "נחצ'ה והגנרל" (1972), "הבלש האמיץ שוורץ" (1973) ו"אחד באפריל" (1989).
ב-1995 העלתה שביט את מופע הבידור "למבוגרים בלבד", לאחר שבמשך שנים רבות הופיעה כמעט אך ורק במופעי ילדים. המופע הצליח ובעקבותיו אף הועלה בשנת 2000 מופע נוסף שנקרא "שביט 2000".
בשנת 1998 השתתפה שביט במופע "פעמוני היובל".
בשנת 2002 השתתפה במופע למען ארגון "וראייטי", והשתתפה בו עד סיומו על אף ששברה את ידה לאחר שנפלה מאחת ממדרגות הבמה. מיד בסיום ההופעה פונתה לבית החולים.
ב-2005 העלתה את המופע למבוגרים "ספונג'ה והעיר הגדולה" יחד עם חני נחמיאס ועירית ענבי.
בשנת 2006 החלה להנחות את תוכנית הריאליטי "לרדת בגדול" בערוץ 10, בה אנשים כבדי משקל מנסים להוריד במשקל. בחירתה לתפקיד נבעה בין היתר מדיאטה שעשתה, לאחר שנים שבהם הייתה מזוהה כאישה מלאה.
ב-2011 השתתפה כשופטת לצד ספי ריבלין ושלמה בראבא בתוכנית הבידור "הצחקת אותנו" ששודרה בערוץ 2.
שנה לאחר מכן, שימשה שופטת בתוכנית הסטנדאפ "תצחיק אותי" בערוץ 24, לצד עודד מנשה.
בשנת 2013 הועלתה הקומדיה בכיכובה "דרושה עוזרת" בבימויו של רוני מנדלסון ובהשתתפות: דפנה דקל, ערן איווניר, עודד מנסטר וליאת אזר.
בספטמבר 2013 הועלה ערב הצדעה לכבודה של ציפי שביט.
בספטמבר 2017 הופיעה בקליפ של "איב אנד ליר" לשיר "קזנובה".
בשנת 2018 הופיעה בתפקיד הראשי בגרסה הבימתית לסרט "אמי הגנרלית" לכבוד שנת ה-70 למדינת ישראל.
החל מיוני 2019 מגלמת את יהודית, ראש משפחת פשע קווקזית בסדרה "המדובב".

חיים אישיים

ב-1974 נפטר בעלה הראשון מושיק פרי-פז מאנמיה אפלסטית.
ב-1975 נישאה בשנית למפיק אבישי דקל ולהם שני ילדים.
מתגוררת בתל אביב.